Malackým hádzanárom neprinieslo ďalšie body do tabuľky extraligy ani jej šestnáste kolo, v ktorom na svojej palubovke privítali mužstvo Sporty Hlohovec. Hostia boli od začiatku dominantní a v Malackách vyhrali 24:16.
Strojár Malacky nastúpil na zápas s novými posilami, po prvý krát sa v malackom drese predstavili bývalí hráči Pezinka Dušan Baďura a Ján Fekete. Domácim sa však v stretnutí nedarilo už od začiatku, v tretej minúte zahodil skúsený Vladimír Pavlík sedemmetrový hod a tak prvý gól Strojára prišiel až v deviatej minúte, keď sa presadil Ivan Oslej. Aj napriek nie príliš efektívnej streľbe boli domáci počas prvého polčasu vždy na dohľad ich súperovi z Hlohovca, pretože ani hádzanári Sporty v útoku príliš neexcelovali. Aj preto bol prvý polčas na góly chudobnejší, Sporta Hlohovec ho vyhrala 9:6.
V druhom polčase už bola dominancia hosťujúceho celku podstatne výraznejšia, Malačania sa s veľkými ťažkosťami dostávali k streleckým pokusom. Naopak, Hlohovec aj vďaka chybám hráčov Strojára zvyšoval svoj náskok. Asi štvrťhodinu pred koncom sa zápas zmenil na jednostrannú záležitosť, Sporta viedla už 19:11. Domáci sa akoby zmierili s prehrou a do boja ich nevrátili ani oddychové časy. V sobotňajšom zápase im chýbal aj výraznejší strelec, najviac gólov strelili Roman Valachovič a Mario Prevaj, obaja si však pripísali len po štyri presné zásahy. Hlohovec bez väčších problémov zdolal Strojár Malacky 24:16.
Hráči Strojára budú o záchranu v extralige bojovať pravdepodobne s Modrou, ktorá má rovnaký počet bodov. V tomto boji by im mali pomôcť aj Dušan Baďura s Jánom Feketem, ktorí majú z podobných zápasov v skupine o záchranu skúsenosti z Pezinka. Na najbližšie extraligové stretnutie Malačania vybehnú vo štvrtok 1. februára o 19.30, ich súperom na domácej palubovke bude silný celok HK Agro Topoľčany. Do konca základnej časti extraligy zostávajú ešte dve kolá, okrem domáceho zápasu s Topoľčanmi vycestujú hráči Malaciek do Nových Zámkov.
TJ Strojár Malacky – HC Sporta Hlohovec 16:24 (6:9)
Zostava Strojára Malacky: Dušan Roško (Marek Kuklovský) – Jakub Krajčír, Tomáš Baláž, Pavol Bízek, Martin Hlaváč, Robert Baláž, Ivan Oslej (3), Ján Fekete (1), Dušan Baďura (1), David Stachovič (3), Tomáš Stachovič, Michal Ichman, Roman Valachovič (4), Vladimír Pavlík, Mário Prevaj (4)